韓文公畫像分題
作者：劉敞
朝代：宋

paragraphs: 微言昔廢絕，大道隨荒榛。
上下千歲間，天將復斯文。
若人實命世，述作參鬼神。
横制萬里波，不爲流俗珍。
大音破昏聾，有若雷霆震。
惜乎世莫用，竟以奇怪聞。
哀哉揭陽貶，勢屈道則伸。
孔子亦有言，求仁而得仁。
我昔讀其書，固常見其人。
邇來觀遺像，忽若平生親。
輪扁不言巧，丹青豈復真。
尚存高山意，俯仰冀日新。